C 99/112
ET
Euroopa Liidu Teataja
1.3.2022
Kolmapäev, 7. juuli 2021
kompassi koostamise käigus arutama küsimust, milline on ELi lepingu artikli 42 lõike 7 ja Põhja-Atlandi lepingu artikli 5 vaheline suhe, millest ühes sätestatakse ELi ja teises NATO ühemõtteline pühendumine solidaarsusele ja julgeolekule, võttes samas arvesse, et mõlema organisatsiooni iseseisvat otsustusprotsessi tuleks täielikult austada;
14. väljendab heameelt ELi ja NATO koostöö positiivse sõnastuse üle NATO tippkohtumise lõppkommünikees 14. juunil 2021; usub siiski, et ELi ja NATO koostöö edendamiseks ja tõelise strateegilise partnerluse saavutamiseks on vaja tunduvalt rohkem pingutada; rõhutab, et EL on NATO partner ning et ELi ja NATO koostöö on mõlemat poolt vastastikku tugevdav ning tugineb kokkulepitud põhialustele läbipaistvuse, vastastikkuse, kaasatuse ning mõlema organisatsiooni otsustusprotsessi sõltumatuse osas; rõhutab, et sidusa, vastastikku täiendava ja koostalitlusvõimelise kaitsevõime arendamine on oluline Euroopa-Atlandi piirkonna julgeoleku suurendamiseks kooskõlas ühtse jõudude põhimõttega; kordab, et Euroopa tegutsemisvõime (nii partnerluses kui ka iseseisvalt) on oluline vastastikuse täiendavuse ja NATO põhiülesannete täitmisele kaasaaitamise, samuti konfliktide ennetamise tõhustamise ja seega kogu Euroopa julgeoleku jaoks;
15. on arvamusel, et edasine ELi ja NATO koostöö peaks tuginema kogemustele ja õppetundidele, mis on saadud nii ELi unikaalsetest eksperditeadmistest tsiviilkriisiohje ja suutlikkuse suurendamise valdkonnas, eelkõige tsiviilmissioonide plaanimise ja juhtimise teenistusest (CPCC), kui ka sõjalise kriisiohje alastest eksperditeadmistest, s.o sõjaliste missioonide plaanimise ja juhtimise teenistusest (MPCC), samuti kogemustest, mis on saadud 37 sõjalise operatsiooni käivitamisest kohapeal alates 2003. aastast ning sõjaliste osalejate abistamisest partnerriikides algatuse „Suutlikkuse suurendamine julgeoleku ja arengu toetamiseks“ ja Aafrika rahutagamisrahastu vahendusel, mis on integreeritud Euroopa rahu­ tagamisrahastusse;
16. väljendab heameelt selge sõnastuse üle, millega 14. juuni 2021. aasta NATO tippkohtumise kommünikees käsitletakse vastupanuvõime olulisust; rõhutab, et nii EL kui ka NATO peaksid tugevdama oma koostööd ja koordineerima seda tõhusamalt vastupanuvõime põhivaldkonnas, ning rõhutab ELi soovi töötada välja sisukas lähenemisviis, kuidas tugevdada vastupanuvõime erinevaid tsiviil- ja sõjalisi aspekte, muu hulgas elutähtsa taristu, näiteks transpordi-, energia- ja IT-sektori kaitsmise valdkonnas, ning ELi kui desinformatsiooni ja libauudiste vastu võitleva olulise osaleja rolli;
17. väljendab heameelt seoses nõukogu 6. mai 2021. aasta positiivse otsusega millega anti Madalmaade sõjaväelise liikuvuse projekti koordinaatorile luba kutsuda USA, Kanada ja Norra nende vastavate taotluste alusel osalema sõjaväelist liikuvust käsitlevas PESCO projektis, rõhutab, et selline osalemine tähistaks olulist sammu ELi ja NATO vastavate võimete arendamise nimel tehtavate jõupingutuste suurema sidususe suunas ning kujutaks endast konkreetset näidet taaselustatud Atlandi-ülese partnerluse kohta; tuletab meelde, et kolmandate riikide erakorraline osalemine PESCO projektides, tingimusel et see ei kahjusta ELi ÜJKP edendamise eesmärki ning et need riigid vastavad kokkulepitud poliitilistele, sisulistele ja õiguslikele tingimustele, võib olla liidu strateegilistes huvides, eriti kui nad pakuvad tehnilist oskusteavet või täiendavat suutlikkust; on seisukohal, et see kehtib eelkõige selliste strateegiliste partnerite puhul nagu NATO liitlased, Lääne-Balkani riigid ja idapartnerluse partnerriigid; tuletab meelde oma seisukohta, et kolmandate riikide osalemine võib olla vaid erakorraline, otsustatakse iga üksikjuhtumi puhul eraldi ja toimub ELi liikmesriikide kutsel, ning rõhutab, et selline osalemine peaks andma lisaväärtust ja aitama kaasa ÜJKP tugevdamisele; tuletab samuti meelde, et kolmandate riikide osalemisel tuleb järgida asjakohaseid eeskirju, mis on sätestatud otsuses (ÜVJP) 2020/1639;
18. rõhutab, kui oluline on Atlandi-ülene koostöö mitmesugustes rahvusvahelistes küsimustes, nagu kliimamuutused, pandeemiale reageerimine, kujunemisjärgus murrangulised tehnoloogiad, tehisintellekt, küberturvalisus, võitlus terrorismi, sealhulgas džihadistliku ja riigi toetatud terrorismi vastu, energeetika, meresõidu turvalisus ja vastupanuvõime ning avakosmos;
19. tunnustab olulist koostööd ELi ja NATO vahel Lääne-Balkani riikides, näiteks ELi õigusriigimissiooni Kosovos (EULEX) ja Kosovo rahuvalvejõudude (KFOR) vahel; avaldab tunnustust operatsioonile EUFOR Althea, mille peakorter asub NATOga sõlmitud Berliin-pluss kokkulepete alusel NATO Euroopa vägede kõrgemas peakorteris (SHAPE) ja mis on nende kokkulepete alusel aidanud kaasa ohutu ja turvalise keskkonna loomisele Bosnias ja Hertsegoviinas alates ülesande ülevõtmiselt rahvusvahelistelt stabiliseerimisjõududelt (SFOR) 2004. aastal; märgib, et nende missioonide ja operatsioonide käigus saadud kogemused ja õppetunnid aitavad tagada, et kogu praegune ja tulevane ELi ja NATO koostöö kindlustab kannatanud piirkondades rahu, julgeoleku ja stabiilsuse, toetades ja koolitades kohalikke partnereid ning suurendades nende